Foran et stort publikum på Gammeltorv i Aalborg vandt Mikael Berg Larsen DM i Hotdogspisning efter en tæt afgørelse, hvor der skulle tidsmåling til.

27 hotdogs på 15 minutter. Velbekomme. Den menu nåede hele tre kombetanter igennem, da der fredag blev kåret en ny danmarksmester i hotdogspisning på Gammeltorv i Aalborg. Tidsmåling af hotdogindtaget gav dog sejren til Mikael Berg Larsen fra Vejle, der altså i tredje forsøg formåede at vinde danmarksmesterskabet i det, der må siges at være indbegrebet af fast food . Hotdogs i hobetal er dog ikke det eneste, Mikael Berg Larsen kan fortære på mesterligvis. Den 33-årige vejlenser er nemlig også danmarksmester i både pandekagespisning og stegt flæsk-fortæring. Rekorden for flest hotdogs på et kvarter, ligger dog fortsat hos den tidligere DM-vinder Ruben Mikkelsen fra Gistrup, der ved DM i 2016 spiste hele 42 hotdogs på 15 minutter. Den seksdobbelte mester var dog ikke med i år.